Það er óhætt að segja að við höfum verið nokkuð heppin með veður þetta árið á fjallgöngunum okkar . Laugardagurinn 11. október var bjartur og fallegur en eins og undanfarnar vikur var von á svolítilli móðu frá eldgosinu í Holuhrauni . Þennan dag lögðum við 29 manna hópur af stað í göngu á hæsta tind Botsnssúlna , Syðstusúlu sem er 1093 m.y.s. Vestursúla er einungis nokkrum metrum lægri . Við gátum keyrt vel áleiðis ( inn fyrir Súlnagil og Orustuhól ) sem styttir þessa göngu um ca. 1 klst . Gengið var norðan megin á fjallið að hryggnum sem leiðir mann upp og eftir endilöngu fjallinu á toppinn . Annar hópur var á undan okkar en hann valdi að fara beinni og brattari leið á toppinn eins og sést á einni myndinni . Báru menn svo saman bækur þegar hóparnir hittust á toppnum . Það var hvasst um morguninn og greinilegt af skýjafarinu að það var hífandi rok upp á fjallinu . Það rættist þó heldur betur úr þessu því það lægði eftir því sem leið á daginn og smá gola þegar komið var upp á hrygginn og síðasti kílómetrinn þræddur á toppinn . Þar var Jón Gauti á ferð með Fjallafólk sem er hópur frá Íslenskum Fjallaleiðsögumönnum . Gangan tók í heild 4 klst og 45 mínútur . Hæðarhækkunin mældist 907 metrar og heildarvegalend 9,7 km .